Gedagte vir die dag: Fokus op ChristusFoto: pixabay.com Wees altyd vol blydskap. Moenie ophou bid nie. Wees in alle omstandighede dankbaar, want dit is wat God van julle verwag omdat julle met Christus Jesus verenig is. (1 Tessalonisense 5:16-18) Hierdie drie verse bevat drie opdragte wat oënskynlik onmoontlik is om na te kom. Die probleem lê by “altyd”, “moenie ophou nie” en “in alle omstandighede”. Ons wonder hoe dit moontlik sou wees om altyd vol blydskap te wees, aanhoudend te bid en altyd dankbaar te wees – veral in tye wanneer lyding oor ons pad kom, onhanteerbare probleme opduik of erge konflik losbars. Tog is dit wat God in Christus van ons verwag. Dit is God se wil vir ons. As ons onthou dat ons aan Christus behoort en nooit vergeet wat Hy aan die kruis vir ons gedoen het nie, hoe Hy op hierdie oomblik vir ons intree, en wat Hy belowe het om in die toekoms vir ons te gee, kán ons deurlopend blymoedig en dankbaar wees en in gebed al ons behoeftes aan God bekendmaak terwyl ons sy leiding soek. Vreugde kom van die wete dat God ons liefhet. Dankbaarheid is die gevolg van die wete dat God in elke situasie in ons lewe aan die werk is. En volgehoue gebed is die natuurlike reaksie van mense wat bevoorreg is om in ’n hegte verhouding met hulle Skepper en Verlosser te lewe. Let op dat God nie van ons verwag om dankbaar te wees vir alle omstandighede nie, maar dat ons Hom moet dank in elke omstandigheid. Ongeag wat met ons gebeur, God is altyd daar en Hy is besig om alles ten goede te laat saamwerk vir hulle wat Hom liefhet (Rom. 8:28). Is jy altyd bly? Bid jy gedurig? Is jy in alle omstandighede dankbaar? Onthou dat dit God se wil vir ons is. Maak dit ’n werklikheid in jou daaglikse lewe.